குடியரசுத் தலைவர் செயலகம்
இந்தியாவின் 72 வது சுதந்திரதினத்தை முன்னிட்டு குடியரசுத்தலைவர் ராம்நாத் கோவிந்த் ஆற்றிய உரை
எனது அருமை சக குடிமக்களே:
நாடு சுதந்திரம் பெற்று 71 ஆண்டுகள் நிறைவுற்ற இந்நாளில் உங்கள் அனைவருக்கும் எனது வாழ்த்துக்கள். நாளை நாம் நமது 72 வது சுதந்திரதினத்தை கொண்டாடவிருக்கிறோம். நாட்டில் வாழும் இந்திய மக்களுக்கும், உலகின் இதர பகுதிகளில் வாழும் இந்தியருக்கும் ஆகஸ்ட் 15 புனிதநாள். அன்றைய நாளில் நாம் பணியாற்றும் இடங்களிலும் நகராட்சிகளிலும் ஊராட்சிகளிலும் கல்லூரிகளிலும் பள்ளிகளிலும் வீடுகளிலும் அக்கம்பக்கத்திலும் மிகுந்த உற்சாகத்தோடு நமது தேசியக்கொடியை ஏற்றி வைக்கிறோம். நமது மூவண்ணக்கொடி நம் நாட்டின் பெருமையை பறைசாற்றும் அடையாளமாகும். நமது சுய நம்பிக்கையை அது தொடர்ந்து நினைவூட்டுகிறது. நமது முன்னோர்கள் பாடுபட்டு பெற்ற சுதந்திரத்தின் பலனை அனுபவிக்கும் நாளாகவும் அவர்களுக்கு நன்றி செலுத்தும் நாளாகவும் இந்த நாள் விளங்குகிறது. சுதந்திரம் பெற்றபின் நாம் நிறைவேற்றவேண்டிய தேசிய நிர்மாணம் மற்றும் விட்டுப்போன திட்டங்களை நமது இளைய தலைமுறையினர் நிறைவேற்றுவார்கள் என்ற நம்பிக்கை தரும் நாள் இது.
1947 ஆகஸ்ட் 14ம் தேதி நள்ளிரவில் 15 ம் தேதி நம் நாடு சுதந்திரம் பெற்றது. நமது சுதந்திரப்போராட்ட வீரர்களும் நமது மூதாதையர்களும் துணிவுடன் பல பத்தாண்டுகள் ஈடுபட்ட போராட்டங்கள் பல நூற்றாண்டுகள் செய்த தியாகம் ஆகியவற்றின் பலனாக கிடைத்ததே இந்த சுதந்திரம். இந்த போராட்டத்தில் ஈடுபட்ட ஆண்களும், பெண்களும் பிரத்யேக துணிவும், தொலைநோக்கு பார்வையும் கொண்டிருந்தார்கள். நாட்டின் பல்வேறு பகுதிகள், பிரிவுகள், சமுதாயங்கள், சமூக பொருளாதார குழுக்கள் என்று அனைத்து தரப்பிலிருந்தும் வந்தவர்கள் அவர்கள். தங்கள் சுயநலனுக்காக சமரசம் செய்துகொண்டு தங்கள் வாழ்வின் வசதியை அவர்கள் மேம்படுத்திக்கொண்டிருக்க முடியும். ஆனால், அவர்கள் அதை செய்யவில்லை. சுதந்திரமான இறையாண்மை மிக்க பன்முகத்தன்மை கொண்ட, சமத்துவ இந்தியாவை உருவாக்குவது என்று உறுதி எடுத்துக்கொண்டிருந்தார்கள். ஆகஸ்ட் 9 ம் தேதி குடியரசுத்தலைவர் மாளிகையில் வெள்ளையனே வெளியேறு வருடாந்திர நிகழ்ச்சியின்போது அந்த சுதந்திரப்போராட்ட வீரர்களை கவுரவிக்கும் பெருமை எனக்கு கிட்டியது.
அத்தகைய உயர்ந்த தேச பக்தர்கள் விட்டுச்சென்ற கொடையை நாம் பெற்றுள்ளோம். நமக்கு அவர்கள் சுதந்திரத்தை மட்டும் விட்டுச்செல்லவில்லை. நமது சமுதாயத்தை மேம்படுத்தவும் கடைக்கோடி இந்தியருக்கும் அதிகாரம் வழங்குவதற்கும் வறுமை, சமூக பொருளதார ஏற்றத்தாழ்விலிருந்து விடுதலை பெறுவதற்கும் நிறைவேற்றவேண்டிய கடமைகளையும் அவர்கள் விட்டுச்சென்றுள்ளார்கள். நாம் விடும் ஒவ்வொரு மூச்சும் அந்த மாவீரர்களுக்கு நமது மரியாதையையும் இன்னும் நிறைவேற்றாமல் விடப்பட்டுள்ள கடமைகளையும் நமக்கு நினைவூட்டுகின்றன.
நமது சுதந்திரத்தை அரசியல்ரீதியாக பார்த்தால் 1947 ஆகஸ்ட் 15 ஒரு அத்தியாயத்தின் நிறைவு என்று கூறலாம், அன்னிய ஏகாதிபத்தியத்தை எதிர்த்து நடத்திய அரசியல் போராட்டத்தின் உச்சக்கட்டம்தான் நாம் பெற்ற சுதந்திரம். சுதந்திரம் என்பது ஒரு குறுகிய எல்லைக்குள் நிற்பதல்ல. அதற்கு இன்னும் ஆழமான பொருள் இருக்கிறது. சுதந்திரம் என்பது தொடர்ச்சியான, தடையற்ற முயற்சிக்கு வழிவகுப்பதாகும். 1947 ம் ஆண்டு சுதந்திரம் பெற்று பல பத்தாண்டுகளை கடந்த பின்னரும் நமது சுதந்திரப்போராட்ட வீரர்களின் கனவை நாம் ஒவ்வொருவரும் நிறைவேற்ற முடியும். நமது சுதந்திரத்தின் வரம்பையும் வாய்ப்பின் எல்லைகளையும் விரிவாக்குவதன் மூலம் சக இந்தியர்களுக்கும் நாம் நேசிக்கும் தாய்நாட்டிற்கும் பங்களிப்பை செலுத்த முடியும்.
நமது விவசாயிகள் பல கோடி சக குடிமக்களுக்காக உணவு உற்பத்தியில் ஈடுபட்டுள்ளார்கள். அவர்களின் முகம் கூட விவசாயிகளுக்கு தெரியாது. என்றாலும் நமது உணவு பாதுகாப்பையும் நமது குழந்தைகளுக்கு சத்தான உணவையும் வழங்குவதன் மூலம் நமது சுதந்திரத்தின் மாண்பை அவர்கள் உயர்த்தி பிடிக்கிறார்கள். அந்த விவசாயிகளுக்கு தொழில்நுட்ப உதவியையும் உற்பத்தி உயர்வுக்கான கருவிகளையும் வருவாய் உயர்வுக்கான வழிகளையும் வழங்குவதன் மூலம் நமது சுதந்திரப்போராட்டத்தின் கோட்பாடுகளை நாம் உறுதி செய்கிறோம்.
நமது ராணுவ வீரர்கள், வெயில்-மழை, கடும் குளிர் போன்ற பருவநிலைகளிலும் மலை உச்சியிலும் வான்வெளியிலும் கடலிலும் நமது எல்லையை துணிவுடன் பாதுகாக்கிறார்கள். வெளிநாட்டு அபாயத்திலிருந்து நமது நாட்டை பாதுகாத்து நமது சுதந்திரத்தை அவர்கள் உயர்த்தி பிடிக்கிறார்கள். அந்த மாவீரர்களுக்கு சிறந்த ஆயுதங்களையும் தளவாடங்களையும் தங்குதடையின்றி வழங்குவதின் மூலம் அவர்களின் நலனை பாதுகாப்பதன் மூலம் நமது சுநத்திரப் போராட்டத்தின் கோட்பாடுகளை நாம் உறுதி செய்கிறோம்.
நமது காவல்துறையும் துணை ராணுவப்படைகளும் பயங்கரவாத சவாலை துணிவுடன் எதிர்கொள்வதுடன், சட்டம் ஒழுங்கை நிலைநாட்டுவது, வெள்ளம் சூழ்ந்த சமயத்தில் சாதாரண மக்களை கைகோர்த்து பத்திரமாக அழைத்து செல்வது என்ற பணிகளில் ஈடுபடுகிறார்கள்.
அதன்மூலம், நமது மக்களின் சுதந்திரம் பாதுகாக்கப்படுகிறது. அந்த வீரர்களின் பணி மேம்பாட்டுக்கும் தனிப்பட்ட தேவைகளுக்கும் உதவுவதன் மூலம், நமது சுதந்திரப்போராட்டத்தின் கோட்பாடுகளை நாம் உறுதி செய்கிறோம்.
நமது சமுதாயத்தில் மகளிருக்கு பிரத்யேக இடம் உள்ளது. நமது நாட்டின் சுதந்திரம் என்பது பெண்களின் சுதந்திரத்தை மேலும் விரிவாக்குவதையும் உள்ளடக்கியதாகும். பெண்களை தாயாக, சகோதரியாக மகளாக அல்லது தனிப்பட்ட பெண்ணாக பார்த்தாலும், அவர்கள் தங்களுக்கேற்ற வாழ்க்கையை தேர்ந்தெடுத்துக்கொள்ளவும் தங்களின் வாய்ப்புகளை பாதுகாத்துக்கொள்ளவும் உரிமை உண்டு. நமது குடும்ப வாழ்விலும் உயர்கல்வி நிறுவனங்களிலும் பணியாற்றும் இடங்களிலும் அவர்கள் நம்பிக்கைக்குரிய செயல்பாட்டாளர்களாக விளங்க முடியும். இதில், எதை தேர்வு செய்வது என்பது அவர்களின் உரிமை. நாடு என்ற முறையிலும் சமுதாயம் என்ற முறையிலும் அவர்கள் அந்த உரிமையை தேர்வு செய்வதற்கான அதிகாரத்தை நாம் உறுதி செய்யவேண்டும்.
மகளிர் நடத்தும் நிறுவனங்கள், அவர்கள் தொடங்கியுள்ள தொழில்களுக்கு உரிய கடனுதவியை செய்து கொடுப்பதன் மூலமாகவும் லட்சக்கணக்கான வீடுகளில் சமையல் அறைக்கு எரிவாயு வழங்குவதன் மூலமாகவும் நமது சுதந்திரப்போராட்ட கோட்பாடுகளை உயர்த்தி பிடிக்க முடியும். நமது இளைஞர்களும் இளம் பெண்களும் இந்தியாவின் எதிர்காலம் பற்றி நல்வாய்ப்புக்கு பிரதிநிதிகளாக திகழ்கிறார்கள். நமது சுதந்திரப்போராட்டத்தில் இளைஞர்களும் முதியோரும் இணைந்து ஈடுபட்ட போதிலும் போராட்டத்தின் சக்தியாக திகழ்ந்தவர்கள் இளைஞர்கள்தான். சுதந்திரத்தை பெறுவதற்கு அவர்கள் பல வழிகளை தேர்வு செய்தார்கள். அவர்களின் உறுதியும் லட்சிய தாகமும் சுதந்திர இந்தியாவை, சிறந்த இந்தியாவை சமத்துவ இந்தியாவை படைப்பது என்பதில் எந்த சமரசத்திற்கும் இடமில்லை என்று உறுதி கொண்டிருக்கிறார்கள்.
அந்த இளம்தலைமுறையின் திறமைகளை மேலும் மேம்படுத்தும் சுடரை நாம் ஏற்றியிருக்கிறோம். திறன் வளர்ப்புக்கான உதவித்தொகை, தொழில்நுட்பம், பொறியியல், தொழில் முனைவு, படைப்பாற்றல், அதற்கான சாதனங்கள் இசை பயிற்சி, மொபைல் செயலி உருவாக்கல், விளையாட்டுகளில் சாதனை படைத்தல் என்று நமது இளைஞர்களின் எல்லையற்ற மனிதவள ஆற்றலை நாம் மேம்படுத்தி வருகிறோம். இதன்மூலம் நமது சுதந்திரப்போராட்ட கோட்பாடுகளை உயர்த்தி பிடிக்கிறோம்.
மேலும் பல சான்றுகள் இருக்கக்கூடும் என்றாலும் ஒருசிலவற்றையே நான் இங்கு கூறியுள்ளேன். தனது கடமையை இதயசுத்தியுடன் ஆற்றும் ஒவ்வொரு இந்தியனும் தங்களின் தொழில் தர்மம் மூலம் சமுதாயத்திற்கு பங்களிப்பை செலுத்துகிறார்கள். மருத்துவரானாலும், செவிலியரானாலும் ஆசிரியரானாலும், அரசு ஊழியரானாலும், தொழிலாளியானாலும், வர்த்தகரானாலும் தங்கள் பணியின் தர்மத்தை பாதுகாக்கிறார்கள். தங்களை போற்றி பாதுகாத்து வளர்த்த வயதான தங்களின் பெற்றோரை பேணுவதில் கடைபிடிக்கும் தர்மம் மூலமாகவும் சுதந்திரத்தின் மாண்பு உயர்த்திப்பிடிக்கப்படுகிறது. அதன்மூலம் சுதந்திரத்தின் பலனையும் சேவையையும் சக இந்தியர்களுக்கு அவர்கள் வழங்குகிறார்கள். தங்கள் கடமையை இதயசுத்தியுடன் நிறைவேற்றும் ஒவ்வொரு இந்தியரும் தனிப்பட்ட முறையிலும் பணி ரீதியிலும் சுதந்திரப்போராட்டத்தின் கோட்பாடுகளை உயர்த்தி பிடிக்கிறார்கள். மற்றொருவர் வாழ்வில் குறுக்கிடாமலும் அடுத்தவர் இடத்தை ஆக்கிரமிக்காமலும் வாழ்பவர்களும் சுதந்திரப்போராட்ட கோட்பாடுகளை உயர்த்திப் பிடிக்கிறார்கள் என்று என்னால் துணிந்து கூற முடியும். அது மிகச்சிறிய பணிதான் என்றாலும் நாம் அதனை பின்பற்றுவோம்.
எனது அருமை சக குடிமக்களே:
நான் இங்கே எடுத்துரைத்த கருத்துகள் கடந்த பத்து அல்லது இருபது ஆண்டுகளுக்கு முன்னர் பொருத்தமற்றவையாக இருந்திருக்கக்கூடும். அது உண்மையும்கூட. இதுவரை நாம் சந்திக்காத மாறுபட்ட அனுபவத்தை சந்திக்கும் காலம் இது. நீண்டநாட்கள் காத்திருந்த லட்சியத்தை நிறைவேற்றும் தருணத்தில் நாம் நிற்கிறோம். அனைவருக்கும் மின்வசதி, திறந்தவெளி கழிப்பிட முறைக்கு முடிவுகட்டல், வீடற்ற நிலைக்கு முற்றுப்புள்ளி, வறுமை ஒழிப்பு ஆகியவை நாம் சாதிக்கக் கூடிய லட்சியங்கள்தான். அந்த லட்சியத்தை நிறைவேற்றும் முக்கிய தருணத்தில் நாம் நிற்கிறோம். இதர தேவையற்ற பிரச்சினைகள் மீதான விவாதம் நம்மை திசைதிருப்ப அனுமதிக்க கூடாது.
அடுத்த நான்காண்டுகளில் நமது சுதந்திரத்தின் 75 வது வருடாந்திர நிறைவை கொண்டாடவிருக்கிறோம். இன்னும் முப்பது ஆண்டுகளுக்குள் இந்திய சுதந்திரத்தின் நூற்றாண்டு விழாவை நமது மக்கள் கொண்டாடவுள்ளார்கள். இன்று நாம் எடுக்கும் முடிவு அமைக்கும் அடித்தளம் நிறைவேற்றும் திட்டங்கள்- சமூக பொருளாதார முதலீடுகள்-உடனடி பலன் அளிப்பதாக இருந்தாலும் எதிர்காலத்தை குறிக்கோளாக கொண்டிருந்தாலும் நாம் எங்கே நிற்கிறோம் என்பதை அது தீர்மானிக்கும். நமது நாட்டில் தற்போது நிகழும் மாற்றங்களின் வேகம் போற்றத்தக்கது.
நமது பாரம்பரியப்படி, மக்களும் அரசும் இணைந்து செயல்படுவதன் மூலம் அந்த சாதனையை நிகழ்த்துகிறோம்.நலிவுற்றவர்களுக்கு மேம்பட்ட வாழ்வை அளிப்பதே அதன் குறிக்கோளாகும்.
ஒரு எடுத்துக்காட்டை கூற விரும்புகிறேன். கிராம சுயராஜ்ஜிய அபியான் என்ற கிராம தன்னிறைவு திட்டம் ஏழு முன்னோடி திட்டங்களை உள்ளடக்கியது. நமது மக்களில் ஏழை-எளிய நலிவுற்றவர்களை கைதூக்கி விடும் திட்டம் அது. இதுவரை அந்த மக்களுக்கு கிட்டாத மின் இணைப்பு வழங்குதல். வங்கி கணக்கு தொடங்குதல், நல்வாழ்வு மற்றும் காப்பீடு திட்டங்களில் பங்கேற்பு, நோய் தடுப்பு மருத்துவம் முதலியவை அவர்களுக்கு கிடைக்க செய்வது. சுதந்திரம் பெற்று 70 ஆண்டுகளுக்கு பிறகும், இந்த வாய்ப்புகள் கிட்டாத 117 மாவட்டங்களுக்கு இந்த கிராம தன்னிறைவு திட்டம் விரிவாக்கப்பட்டுள்ளது.
இந்த மாவட்டங்களில் வாழும் மக்களுக்கு குறிப்பாக, வரலாற்று ரீதியாக நலிவுற்ற ஷெட்யூல்டு மற்றும் பழங்குடியினருக்கு இந்த பலன்கள் உரிய வகையில் கிட்டவில்லை. சமுதாய அமைப்பில் அடித்தளத்தில் உள்ள அந்த துரதிருஷ்டசாலிகளின் வாழ்க்கைத்தரத்தை மேம்படுத்துவதற்கான வாய்ப்பு இப்போது கிட்டியுள்ளது. இந்த கிராம தன்னிறைவு திட்டம் என்பது அரசினால் மட்டுமே செயல்படுத்தப்படுவதல்ல, மக்கள் அமைப்புகள், சமுதாய குழுக்கள், தன்னலமற்ற குடிமக்கள் ஆகியோர் இணைந்து நிறைவேற்றும் திட்டம் இது.
எனது அருமை சக குடிமக்களே:
சுதந்திரம் தினம் என்பது எப்போதுமே சிறப்பானது, இந்த ஆண்டு சுதந்திர தினத்திற்கு தனிச்சிறப்பு உண்டு. அடுத்த சில வாரங்களில் அக்டோபர் இரண்டாம் தேதி நாம் மகாத்மா காந்தியின் 150 வது பிறந்த தினத்தை கொண்டாடவிருக்கிறோம், மகாத்மாகாந்தி நமது சுதந்திரப்போராட்டத்திற்கு மட்டுமே தலைமை வகித்தவர் அல்ல. இன்றைக்கும் நமது ஒழுக்க நெறிகளுக்கு திசைகாட்டியாக திகழ்கிறார்.
குடியரசுத்தலைவர் என்ற முறையில் நான் உலகின் பல நாடுகளுக்கும் குறிப்பாக, ஆப்பிரிக்க நாடுகளுக்கு செல்லும் வாய்ப்பை பெற்றுள்ளேன். எந்த கண்டத்திற்கு சென்றாலும் அங்கு மகாத்மாகாந்தியின் பெயரை உச்சரித்த மட்டிலேயே மனிதகுலத்தின் மகானாக அவர் போற்றப்படுவதை கண்டிருக்கிறேன், இந்தியாவின் ஒட்டுமொத்த உருவாக அவர் திகழ்கிறார்.
மகாத்மாகாந்தியை புரிந்துகொள்வது எப்போதும் எளிதானதல்ல. அரசியல் வளையத்திற்குள்ளும், சுதந்திர போராட்டத்திற்குள்ளேயும் அவர் தன்னை சுருக்கிக்கொண்டவர் அல்ல. காந்திஜியும், அவரது துணைவியார் கஸ்தூரிபாவும் பீஹாரில் சம்பாரன் பகுதிக்கு சென்றபோது, போராடிக்கொண்டிருந்த விவசாயிகளுக்கு ஆதரவு தெரிவித்ததுடன் நின்றுவிடவில்லை. அந்த மக்கள் குறிப்பாக பெண்களும் குழந்தைகளும் எப்படி தூய்மையை பேண வேண்டும் என்பதை எடுத்துரைப்பதில் தங்களின் கணிசமான நேரத்தை செலவிட்டனர்.
இங்கு மட்டுமின்றி, இதர இடங்களிலும் காந்திஜி தூய்மை பற்றிய போதனையை எடுத்துரைத்துக்கொண்டேயிருந்தார். அசுத்தத்தை அப்புறப்படுத்துவது சுய கட்டுப்பாட்டிற்கும் உடல் மற்றும் மன வளர்ச்சிக்கும் வழிவகுக்கும் என்று அவர் கூறியிருந்தார்.
அப்போது பலருக்கும் ஆச்சரியம். இதற்கும் சுதந்திரத்திற்கும் என்ன தொடர்பு என்று வியந்தார்கள். சுதந்திரத்தின் மையக்கருத்து தூய்மை என்பது காந்திஜியின் எண்ணம். நாம் நடத்திய போராட்டம் வெறும் அரசியல் சுதந்திரத்திற்காக மட்டுமல்ல, ஏழை எளியோருக்கு அதிகாரமளிப்பது, கல்வியறிவற்றவர்களுக்கு கல்வி போதிப்பதும் ஒவ்வொரு கிராமம், அண்டை அயலார் குடும்பம், தனிநபர்- இப்படி அனைவருக்கும் கண்ணியமான வாழ்வை பெற்றுக்கொடுப்பதும் சுதந்திரப்போராட்டத்தின் குறிக்கோள் என்பது அவரது கருத்து.
சுதேசி என்ற சொல்லை மகாத்மாகாந்தி பயன்படுத்தியதிலும் ஒரு லட்சிய தாகம் உண்டு. இந்தியாவின் படைப்பாற்றலையும் இந்திய மக்களின் உணர்வுகளையும் ‘சுதேசி’ மூலம் வெளிக்கொண்டு வரமுடியும் என்று அவர் கருதினார்.
அதேசமயம், உலகின் இதர பகுதிகளில் வளர்ந்து வந்த அறிவாற்றல் நீரோட்டத்தையும் அவர் கருத்தில் கொண்டிருந்தார். இந்த அறிவாற்றலை நாம் பெற்று நம்மை செழுமைப்படுத்திக் கொள்ள வேண்டும் என்று அவர் கூறினார். இந்திய நாகரீகம் என்பது திறந்த சாளரத்தை கொண்டதேயன்றி, மூடப்பட்ட கதவைக்கொண்டதல்ல என்பது மகாத்மா காந்தியின் கருத்து. சுதேசி என்று அவர் கூறியது இந்த அடிப்படையில்தான். பொருளாதாரமானாலும், ஆரோக்கியமானாலும் கல்வி என்றாலும் சமூக வேட்கை என்றாலும் கொள்கை என்றாலும் உலகத்துடன் நம்மை இணைத்துக்கொள்ளவேண்டும் என்பதுதான் காந்திஜி காட்டிய வழி.
அகிம்சையின் சக்தியை சுட்டிக்காட்டுவதே காந்திஜியின் அற்புதமான போதனையாகும். இம்சையை காட்டிலும் அகிம்சை சக்திவாய்ந்தது என்றார் அவர். தாக்குவதை விட, தாங்கிக் கொள்வதுதான் மிகச்சிறந்த பண்பு என்று குறிப்பிட்ட அவர், சமுதாயத்தில் இம்சைக்கு இடமில்லை என்று அறுதியிட்டு கூறினார். மகாத்மாகாந்தி நமக்கு வழங்கிய சக்திவாய்ந்த ஆயுதம் அகிம்சைதான். அவரது மற்ற போதனைகளைப் போலவே அகிம்சையும் இந்தியாவின் வேரூன்றி வளர்ந்த ஞானத்தின் வெளிப்பாடாகும். அதனால்தான் இந்த 21 ம் நூற்றாண்டிலும் நமது அன்றாட வாழ்வில் அது எதிரொலித்துக் கொண்டே இருக்கிறது.
இந்த ஆண்டின் சுதந்திர நாள் மகாத்மாகாந்தி பிறந்த 150 வது வருடாந்திர தின நிகழ்ச்சியை நெருங்கி வருகிறது. அவரது லட்சியங்களையும் கொள்கைகளையும் நாம் அனைவரும் நமது வாழ்வின் ஒவ்வொரு அம்சத்திலும் சுவீகரித்துக்கொள்வோம். நமது சுதந்திரத்தை கொண்டாடுவதற்கு இதைவிட வேறு சிறந்த வழி எனக்கு தெரியவில்லை. இந்தியத் தன்மை என்பது நமக்கு மட்டுமே உரித்தானதல்ல. உலக அரங்கில் நமது நாட்டு கலாச்சாரத்தின் ஒருபகுதி அது. மகாத்மாகாந்தியின் உணர்வின்படி, இந்தியா என்ற உணர்வு அடிப்படையில் உலகமே ஒரு குடும்பம் என்ற பழம்பெரும் கொள்கையை நாம் ஏற்றுக் கொண்டிருக்கிறோம். ஆப்பிரிக்க நாடுகளுக்கும், மனிதகுலத்திற்கும் பல்வேறு உதவிகளை நாம் செய்வதும், பருவநிலை மாற்ற பிரச்சினையில் நமது பங்களிப்பும் உலகின் பல பகுதிகளிலும் பணியாற்றும் ஐநா மன்றத்தின் அமைதிப்படையில் நமது பங்களிப்பும், இயற்கை சீற்றத்தின்போது, அண்டை நாடுகளுக்கு நாம் அளிக்கும் உதவியும்மீட்பும், மனிதகுலம் மீது நாம் கொண்டுள்ள மாறாத பற்றின் வெளிப்பாடாகும்.
- காட்டிய உணர்வு அடிப்படையிலும் இந்தியாவின் பாரம்பரிய அடிப்படையிலும் தேக ஆரோக்கியத்திற்கு யோகா பயிற்சியின் சிறப்பையும் வளர்ச்சிக்கான தொழில்நுட்பத்தையும் நாம் பகிர்ந்து கொள்கிறோம். நாம் மகாத்மாகாந்தியின் குழந்தைகள். தனியாக நடந்து செல்லும்போதும்கூட மனிதகுலம்தான் நமது கனவில் நிற்கிறது.
எனது அருமை சக குடிமக்களே:
நான் கலந்துகொண்ட பல்வேறு மாணவர் மற்றும் பல்கலைக்கழக நிகழ்ச்சிகளில் ஒரு கருத்தை வலியுறுத்தி வருகிறேன். கல்வி பயிலும் மாணவர்கள் ஆண்டில் குறைந்தது நான்கு ஐந்து நாட்களையாவது கிராமத்தில் செலவிடவேண்டும் என்று நான் விழைந்திருக்கிறேன். பல்கலைக்கழகத்தின் சமூக கடமை என்ற அடிப்படையில் இந்த அனுபவம் நாட்டை புரிந்துகொள்ள உதவும். சமூகநல திட்டங்களில் ஈடுபாடுகொண்டு அவற்றின் பலன்களை புரிந்துகொள்ளவும் மாணவர்களுக்கு அது வாய்ப்பளிக்கும். அதன்மூலம் அந்த மாணவர் பலனடைவதோடு, கிராமமும் அதன் மூலம் நாடும் பலன்பெறும். சுதந்திரப்போராட்டத்தின் உணர்வுகளை அது மீண்டும் நிலைநாட்டி ஒவ்வொரு குடிமகனுக்கும் தேசிய இயக்கத்தில் பங்கேற்பை அடையாளம் காட்டும்.
நமது இளைஞர்களின் சிந்தனை, லட்சிய வேட்கை, எனக்கு மகிழ்ச்சி அளிக்கிறது தனிப்பட்ட முறையிலும் குடும்பத்திற்காகவும் சமுதாயத்திற்காகவும் நாட்டிற்காகவும் ஏதாவது சாதிக்கவேண்டும் என்ற உணர்வு அவர்களிடம் உள்ளது. இதுவே நாம் விரும்பும் உயர்ந்த தார்மீக கல்வியாகும். கல்வி என்பது ஒரு பட்டமோ, பட்டயமோ பெறுவதுடன் நிற்பதல்ல, மற்றொருவர் வாழ்வில் முன்னேற்றம் ஏற்பட நாம் காட்டும் உறுதியையும் அது பிரதிபலிக்கும்.
இதுவே சக மக்களுக்கு நாம் காட்டும் தோழமையாகும். இதுதான் இந்திய உணர்வு. இதுதான் இந்தியா ஏனெனில் இந்தியா என்பது அரசு அல்ல, அரசுக்கு மட்டும் சொந்தமானதல்ல, மக்களுக்கு சொந்தமானது.
நாட்டு மக்கள் ஒவ்வொருவருக்கும் நாம் ஒன்றுசேர்ந்து உதவிட முடியும், நமது வனவளத்தையும் இயற்கை வளத்தையும் ஒன்றாக நின்று பாதுகாக்க முடியும், பல தலைமுறைகளாக உள்ள நினைவுச் சின்னங்களை பாதுகாத்து நமது கிராமப்புற நகர்ப்புற வாழ்வை புதுப்பிக்க முடியும். நாம் ஒன்றாக இணைந்து நின்று வறுமையை, கல்லாமையை, சமத்துவமின்மையை ஒழிக்க முடியும். இதனை நாம் ஒருசேர சாதிப்போம். அரசுக்கு இதில் முக்கிய பங்கு உண்டு என்றாலும், இதனை நிறைவேற்றும் முழு பொறுப்பும் அரசை சார்ந்ததல்ல. அரசின் திட்டங்கள் இந்த முயற்சிக்கு உந்துசக்தியாக இருக்கட்டும். அந்த லட்சிய உணர்வோடு செயல்படுவோம்.
இந்த வார்த்தைகளுடன் எனது உரையை நிறைவு செய்கிறேன். உங்கள் வாழ்வு ஒளிமிக்கதாக திகழ இந்த சுதந்திர நாளில் வாழ்த்துகிறேன்.
நன்றி
ஜெய்ஹிந்த்.........